


Handlingsplan 2023
Målsetningen for Krødsherad Frivilligsentral
· Frivilligsentralen skal være en møteplass, og den skal bidra til å skape kontakt mellom mennesker. Sentralen skal være et formidlingspunkt for frivillig innsats i nærmiljøet. 
· Innsatsen og tjenestene som ytes gjennom frivilligsentralen skal ikke være en erstatning for lovpålagte oppgaver gitt av det offentlige hjelpeapparatet, men være et supplement. 
· Sentralen skal støtte opp under den frivillige innsatsen som utføres i bygda vår, og ikke starte aktiviteter som kan oppfattes som konkurrerende med andre frivillige organisasjoners aktiviteter. 
Et hovedfokus i 2023 vil være å nå ut til Krødsherads innbyggere med ideen bak etableringen av sentralen, samt tydeliggjøre og forankre sentralens plass i det frivillige landskapet i kommunen vår. Dette må gjøres gjennom aktiv profilering, markedsføring og rekruttering til sentralens arbeid.

Disse etablerte aktivitetene skal videreføres og utvikles i 2023:
· Frivillighetens hus. Videreutvikle frivillighetens hus som en møteplass for mennesker, lag og foreninger. Huset er kommunens eiendom, men disponeres og drives av Frivilligsentralen. Huset er et naturlig knutepunkt for sentralens virksomhet, men skal også i det daglige være et sted hvor mennesker møtes.
· Datahjelp. For de som trenger litt hjelp til pc, nettbrett/Ipad eller smarttelefon. Organiseres som «stikk innom» til noen fastsatte tider, eller som små kurs. Avhengig av etterspørsel og behov.
· Småjobbsentral. Småjobbsentralen har som formål å formidle mindre og avgrensede arbeidsoppdrag mellom folk som trenger litt praktisk hjelp og bistand, og frivillige som har tid og interesse til å utføre arbeidsoppdragene. Ved større og regelmessige oppdrag vil sentralen kunne formidle kontakt til etablerte profesjonelle vaktmestertjenester.
· Gå – venn/gå – grupper. Å gå tur er folkehelse på sitt beste og billigste. Det er mange helsegevinster ved å gå tur med en gå-venn eller i ei gå-gruppe. Det skaper glede, trivsel og tilhørighet, og du kommer deg ut og i aktivitet. Tilbudet organiseres ut i fra behov og etterspørsel.
· Frivillighetsgalla. Et årlig arrangement for å hedre all den flotte jobben som blir gjort på frivillig basis i bygda vår. En naturlig del av arrangementet er å dele ut kommunens frivillighetspris, kulturpris og idrettsstipend. Men dette er også en arena hvor lag og foreninger kan løfte fram og hedre noen av sine frivillige. Et arrangement som skal skape energi til deltakeren om å fortsatt se verdien og gleden av å bidra frivillig. 

Frivilligsentralens nye satsninger i 2023
· Skolevenn. En Skolevenn er en frivillig som ønsker å bruke noe av sin tid sammen med skolebarn. Det er mer enn noen gang behov for trygge voksne som bryr seg om barna; personer som har tid til å prate, og som har et hjerte som banker for de minste. Det handler om å bistå med en hjelpende hånd på det ikke faglige planet. Dette vil også være et bra tiltak for å minske gapet mellom generasjoner. En slik satsning må foregå i nært samarbeid med Krødsheradskolen.

Mulige framtidige satsninger der frivilligsentralen ville kunne ha en rolle:
Vedtatt samfunnsdel av kommuneplanen for Krødsherad løfter fram områder/tiltak hvor frivilligsentralen vil kunne ha en deltakende rolle. Styret i sentralen vil gjennom 2023 aktivt engasjere seg og bidra i forberedende arbeid og planlegging av:
· Møteplasser. Samfunnsdelen bygger på FN’s 17 bærekraftmål. Ett av dem er å sikre god helse og fremme livskvalitet for alle, uansett alder. Ett av tiltakene som løftes fram i samfunnsdelen er å ha tilrettelagte møteplasser for mennesker i alle aldre og livssituasjoner. Frivilligsentralen vil bidra med å videreutvikle frivillighetens hus til en slik møteplass. I tillegg ønsker vi å være med å planlegge og utvikle flere møteplasser, i nært samarbeid med kommunen.  
· BUA. Stiftelsen BUAs formål er å bidra til inkludering og økt deltakelse i helsefremmende aktiviteter for barn og unge, uavhengig av sosioøkonomisk status, gjennom å styrke og synliggjøre nye og eksisterende utstyrsordninger for sport- og friluftsliv. BUA – ordningen skal gjøre det enkelt for barn og unge å prøve flere eller nye aktiviteter innen sport og friluftsliv. Krødsherad kommune har en ambisjon om å etablere BUA med utleie av utstyr. Frivilligsentralen ønsker å bidra til dette.
· Ombruksbu. Sammen med Krødsherad kommune se på mulighetene for å etablere en ombruks bu i det lille bygget ved siden av frivillighetshuset.

Samarbeid med frivilligheten i Krødsherad:
· Sentralen skal ha løpende og god dialog med alle frivillige organisasjoner i Krødsherad.
· Sentralen skal via sine digitale plattformer aktivt markedsføre og profilere arrangementer og aktiviteter som foregår i regi av frivillige organisasjoner i kommunen.
· Sentralen skal søke opp mulige økonomiske støtteordninger, og informere de frivillige organisasjonene om disse. 
· Frivilligsentralen skal tilstrebe å være til stede på arrangementer der det er naturlig for sentralen å delta.

